חואן מנואל פניה
קריירת משחק > נבחרת בוליביה

פניה, אחד משיאני ההופעות של הנבחרת בכל הזמנים, החל את דרכו במדי בוליביה כבר בגיל 18, כאשר ערך הופעת בכורה ב-16 ביוני 1991 בשוויון 0-0 מול פרגוואי בטורניר ידידות. באותו הקיץ זומן על ידי המאמן רמירו בלקוט לסגל הנבחרת לקראת קופה אמריקה 1991, אך לא שותף כלל במהלך הטורניר.
פניה זכה לדקות נוספות בנבחרת רק כשנה וחצי לאחר הופעת הבכורה שלו, וזומן בפעם השנייה לסגל בוליביה לקראת קופה אמריקה 1993 על ידי המאמן חבייר אסקרגוטה. המשחק הרשמי הראשון שלו במדי בוליביה היה משחק הפתיחה של הקופה, והוא פתח בהרכב בכל שלושת משחקיה של בוליביה בטורניר. בוליביה הפסידה 0–1 לארגנטינה במשחק הפתיחה, השיגה שוויון 1-1 מול קולומביה ושוויון 0-0 מול מקסיקו, אך סיימה אחרונה בבית ולא המשיכה לשלב הבא.
על אף שרשם שתי הופעות בלבד במסגרת מוקדמות מונדיאל 1994, קיבל פניה את הזימון לסגל הנבחרת לקראת טורניר הגמר בארצות הברית. פניה לא שותף בהפסד 0–1 לגרמניה ובשוויון 0-0 מול דרום קוריאה, ורשם את הופעתו היחידה בטורניר כאשר פתח בהפסד 1–3 לספרד, שלאחריו הודחה בוליביה שסיימה במקום האחרון בבית.
שנה לאחר מכן זומן פניה בפעם השלישית לטורניר קופה אמריקה 1995. הנבחרת של אנטוניו לופס הבאס, עם פניה בהרכב, פתחה בהפסד 1–2 לארגנטינה, אך המשיכה עם ניצחון 0–1 על ארצות הברית, הראשון של פניה במשחק רשמי במדי הנבחרת. פניה שמר על מקומו בהרכב כשבוליביה נפרדה בשוויון 2-2 מול צ'ילה ועלתה לרבע הגמר. פניה, שלא החמיץ אף דקת משחק של נבחרתו בטורניר, לא הצליח לסייע לנבחרתו שהפסידה 1–2 לאורוגוואי והודחה.
הישג השיא של פניה בנבחרת הגיע בטורניר הקופה הרביעי שלו, קופה אמריקה 1997, בהדרכתו של לופס הבאס. בוליביה, מארחת הטורניר, פתחה בניצחון 0–1 על ונצואלה, בו הורחק פניה לאחר כשעה של משחק בכרטיס אדום. פניה החמיץ את הניצחון 0–2 על פרו, אך חזר להרכב בניצחון 0–1 על אורוגוואי ששלח את בוליביה לרבע הגמר עם מאזן מושלם של שלושה ניצחונות ללא ספיגה. ברבע הגמר, עם פניה בהרכב, הפתיעה המארחת את קולומביה עם ניצחון 1–2. בחצי הגמר מול מקסיקו, במשחק רווי הרחקות (שני המאמנים ושחקן אחד מכל קבוצה הורחקו במהלך המשחק), סייע פניה לנבחרתו לנצח 1–3 ולהעפיל לגמר הקופה אמריקה. במשחק הגמר ראה פניה, שפתח בהרכב, את נבחרתו סופגת 1–3 מברזיל, מחמיצה הזדמנות לזכות בתואר ומסיימת כסגנית בלבד. במקביל לטורניר הקופה, רשם פניה 12 הופעות במסגרת מוקדמות מונדיאל 1998, אך בוליביה כשלה בניסיון להעפיל לטורניר הגמר.
קיץ 1999 היה עמוס עבור בוליביה בזירה הבין-לאומית. הקיץ נפתח בטורניר קופה אמריקה 1999, החמישי של פניה בנבחרת, תחת המאמן הקטור ויירה. לאחר הטורניר הביתי המוצלח שנתיים קודם לכן, התקשתה בוליביה לשחזר את יכולתה וכשלה להעפיל משלב הבתים. פניה פתח ושיחק לאורך כל שלושת משחקיה של בוליביה בטורניר, שנפתחו בשוויון 0-0 מול פרגוואי, והמשיכו עם הפסד 0–1 לפרו ושוויון 1-1 מול יפן. בהמשך הקיץ השתתפה בוליביה בגביע הקונפדרציות 1999. היא הגיעה לטורניר על תקן סגנית אלופת אמריקה הדרומית מטורניר הקופה ב-1997, לאחר שברזיל, אלופת אמריקה הדרומית, כבר זכתה בכרטיס כסגנית אלופת העולם ממונדיאל 1998 במקומה של צרפת שוויתרה על השתתפותה. פניה פתח בשוויון 2-2 מול מצרים במשחק הראשון, אך לא שותף בשוויון 0-0 מול ערב הסעודית ובהפסד 0–1 למקסיקו, שסיימו את דרכה של בוליביה בטורניר בתום שלב הבתים.
לאחר שרשם 12 הופעות במסגרת מוקדמות מונדיאל 2002 נעדר פניה ממשחק הנבחרת למשך כשנה וחצי, אז הוסיף שש הופעות במוקדמות מונדיאל 2006 אך שוב לא הצליח לסייע לנבחרתו לחזור למונדיאל לראשונה מאז 1994. עם זאת, בפרק הזמן הזה כבש את שערו היחיד במדי בוליביה, כאשר ב-11 באוקטובר 2003 כבש את השער היחיד בניצחון 0–1 על הונדורס במשחק ידידות. לאחר טורניר המוקדמות שוב נותר פניה מחוץ לנבחרת, הפעם לתקופה של שנתיים וחצי, עד ששב לסגל במרץ 2007. מספר חודשים מאוחר יותר זומן, כקפטן הנבחרת, לסגל לקראת טורניר קופה אמריקה 2007. היה זה טורניר הקופה השישי והאחרון שלו בסגל בוליביה, כאשר על הקווים עמד חברו לנבחרת במשך שנים ארוכות, ארווין סאנצ'ס. פניה פתח כקפטן בכל שלושת משחקיה של בוליביה בטורניר, שנפתחו בשוויון 2-2 מול ונצואלה, ובהמשך הפסד 0–1 לאורוגוואי ושוויון 2-2 נוסף, הפעם מול פרו, סיימו את דרכה של בוליביה כבר בתום שלב הבתים.
לאחר היעדרות נוספת ממשחקי הנבחרת, הפעם למשך מעל לשנה וחצי, חזר פניה לסגל במרץ 2009, והספיק לערוך ארבע הופעות נוספות במדי בוליביה. ב-1 באפריל 2009, במשחק שלפני משחקו האחרון בנבחרת, היה שותף לניצחון המפתיע 1–6 על ארגנטינה במסגרת מוקדמות מונדיאל 2010. כחודשיים לאחר מכן, ב-10 ביוני 2009, רשם פניה את הופעתו האחרונה במדי בוליביה, בתבוסה 0–4 לצ'ילה במסגרת מוקדמות המונדיאל. פניה נחשב לאחד מבכירי שחקניה של בוליביה בכל הזמנים, ובסך הכול רשם 85 הופעות בהן כבש שער בודד.